b'\n_START_ARTICLE_\nZagorica pri Velikem Gabru\n_START_SECTION_\nZgodovina\n_START_PARAGRAPH_\nV sklopu izkopavanj izgradnje slovenskega avtocestnega omre\xc5\xbeja (2001, SAAS) je bila okolica Zagorice pri Velikem Gabru skrbno arheolo\xc5\xa1ko pregledana. Odkrite so bile ostaline naselji od prazgodovine do novega veka. Vendar pa je povr\xc5\xa1ina odkritih naselij in grobi\xc5\xa1\xc4\x8d \xc5\xa1e nedvomno \xc5\xa1ir\xc5\xa1a od pregledane avtocestne trase. Po zaklju\xc4\x8dkih izkopavanj so opravili povr\xc5\xa1inski in podpovr\xc5\xa1inski terenski pregled zemlji\xc5\xa1\xc4\x8d, severno in ju\xc5\xbeno od ugotovljenih arheolo\xc5\xa1kih arealov. Namen tega dela je bil zamejiti najdi\xc5\xa1\xc4\x8dni kompleks, ali celo ugotoviti obseg izrabe prostora v posameznih obdobjih. _NEWLINE_Kamnita orodja in lon\xc4\x8denina ob danes usahli mlaki v Bi\xc4\x8du, dokazujejo, da je bil na tem obmo\xc4\x8dju \xc4\x8dlovek prisoten vsaj 2000 let pred na\xc5\xa1im \xc5\xa1tetjem. Stalna poselitev na tem obmo\xc4\x8dju pa je nedvomno s konca drugega stoletja pred na\xc5\xa1im \xc5\xa1tetjem. V omenjeno obdobje sodi 20 mlaj\xc5\xa1e\xc5\xbeeleznih grobov s pridatki. Rimsko naselje je le\xc5\xbealo med dana\xc5\xa1njima naseljema Zagorico in Bi\xc4\x8dem. Izkopani so bili \xc5\xa1tirje kamniti, verjetno hi\xc5\xa1ni, temelji in ve\xc4\x8d lesenih konstrukcij iz vertikalnih nosilcev. Na jugu in vzhodu naselbine se je razprostiralo grobi\xc5\xa1\xc4\x8de s kamnitimi grobnicami iz 1. do 3. stoletja na\xc5\xa1ega \xc5\xa1tetja. Verjetno je za ve\xc4\x8djo poselitev kriva bli\xc5\xbeina rimske poti v neposredni bli\xc5\xbeini, saj se je mimo vila rimska cesta od Emone (Ljubljana) do Siscie (Sisak)._NEWLINE_V pozni antiki se je naselje umaknilo iz poplavnih ravnic presihajo\xc4\x8dega Bi\xc5\xa1kega jezera v vi\xc5\xa1je le\xc5\xbee\xc4\x8de predele. Na tem mestu je zraslo staroslovansko naselje, ki je verjetno obstajalo \xc5\xa1e v 10. stoletju. Naselje Bi\xc4\x8d se v pisnih virih omenja od sredine 12. stoletja dalje v listinah \xc5\xa1kofije na Krki na Koro\xc5\xa1kem in v listinah cistercijanskega samostana v Sti\xc4\x8dni. Ravno sti\xc5\xa1ki samostan je imel v okoli\xc5\xa1kih krajih (po letu 1136, ko je bil ustanovljen) zelo velik vpliv, saj je imel vlogo univerzitetnega, gospodarskega, kulturnega in verskega sredi\xc5\xa1\xc4\x8da. Ukinil ga je Jo\xc5\xbeef II. leta 1784, vendar je samostan leta 1898 ponovno za\xc5\xbeivel.  _NEWLINE_V \xc4\x8dasu tur\xc5\xa1kih upadov je okolica utrpela veliko \xc5\xa1kode, saj je tod mimo potekala pot preko Banja Luke, Karlovca, Metlike, Novega mesta, Vi\xc5\xa1nje Gore v Ljubljano in naprej. Pred veliko tur\xc5\xa1ko \xc5\xa1kodo sta ozemlje branila bli\xc5\xbenja gradova \xc5\xa0umberk (kot grad prvi\xc4\x8d omenjen 1266, v \xc4\x8dasu tur\xc5\xa1ki upadov slab\xc5\xa1e branjeno stanovanjsko poslopje v lasti turja\xc5\xa1kih grofov med njimi Andreja Auersperga, ki je eden zaslu\xc5\xbenej\xc5\xa1ih za zmago pri Sisku, dokon\xc4\x8dno je grad razpadel v za\xc4\x8detku 18. stoletja), in Kozjak (prvi\xc4\x8d omenjen 1332, v \xc4\x8dasu tur\xc5\xa1kih upadov je rodbina Kozjakov ravno izumirala, grad je \xc5\xbee propadal, opustili so ga konec 17. stoletja)._NEWLINE_V \xc4\x8dasu proti francoskim uporom je okolica zaradi po\xc5\xbeigov in nasilja francoskih vojakov utrpela veliko \xc5\xa1kodo. Okolica je bila kasneje zelo aktivna pri podpisovanju programa Zedinjene Slovenije. Veliko prebivalstva se je pred in po prvi svetovni vojni preselilo v Ameriko, saj so bli\xc5\xbenji kraji mo\xc4\x8dno razvojno zaostajali zaradi slabih cestnih povezav, predvsem zaradi pomanjkanja \xc5\xbeeleznice. _NEWLINE_Med drugo svetovno vojno je v okolici Zagorice 19. - 21. januarja 1943 potekala pomembnej\xc5\xa1a bitka med Tom\xc5\xa1i\xc4\x8devo, Cankarjevo in Gub\xc4\x8devo brigado nasproti Italijanom in belogardistom. Kmalu po zmagi partizanov v regiji ni bilo ve\xc4\x8d ve\xc4\x8djih vojnih konfliktov. Po vojni leta 1956 je bilo ustanovljeno Gasilsko dru\xc5\xa1tvo Zagorica pri Velikem Gabru, ki aktivno deluje \xc5\xa1e danes. Sredi vasi stoji kapelica iz tega obdobja v \xc4\x8dast Mariji, to\xc4\x8dna starost je neznana. _NEWLINE_Zagori\xc4\x8dani se v zadnjih letih zaradi neposredne bli\xc5\xbeine avtoceste posve\xc4\x8dajo prevozni\xc5\xa1tvu in preno\xc4\x8devalnim kapacitetam. Pribli\xc5\xbeno polovica ljudi se na delo vozi v smeri Novega mesta in druga polovica v smeri Grosupljega. \xc5\xa0e vedno pa ostaja pomembna dejavnost kmetijstvo, predvsem poljedelstvo, saj Zagorica le\xc5\xbei v tako imenovani krompirjevi dolini, in pridelava mleka. Po zadnjih podatkih ima 229 prebivalcev.'